text: Unge, lokale kokke vinder OL-guld
  25 oktober 2016 kl. 05.54
  Det danske juniorkokkelandshold vandt mandag OL-guld ved OL for kokkelandshold. Tre lokale kokke var med på holdet. 
  
  Det danske juniorkokkelandshold har sikret sig deres første OL-guldmedalje ved OL for kokkelandshold. Holdet vandt guld i disciplinen edible buffet, som består af hele 13 retter.
  Juniorkokkelandsholdet består af 12 kokke under 24 år, og på holdet er der også tre kokke fra syd- og sønderjyske restauranter. Nicolaj Møller Christensen fra Tree-top på Munkebjerg Hotel ved Vejle, Trille Lassen fra Henne Kirkebykro i Henne og Dennis Birch fra Ti Trin Ned i Fredericia.
  OL for kokkelandshold foregår i Erfurt i Tyskland, og i alt tyve lande deltager. Danmark stiller med et junior-, et seniorlandshold og for første gang også et cateringlandshold. Også seniorlandshold og cateringlandshold har vundet guld.
  Nedenfor kan du se video og billeder fra juniorkokkelandsholdets præstation.
  
  